DIRETTIVA TAL-KUMMISSJONI 2007/72/KE
tat-13 ta’ Diċembru 2007
li temenda d-Direttiva tal-Kunsill 66/401/KEE fir-rigward ta’ l-inklużjoni ta’ l-ispeċi Galega orientalis Lam.
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 66/401/KEE ta’ l-14 ta’ Ġunju 1966 dwar it-tqegħid fis-suq ta’ żerriegħa ta’ pjanti ta’ l-għalf (1), u b’mod partikolari l-Artikolu 2(1a) tagħha,
Billi:
(1)
Galega orientalis Lam. hija pjanta ta’ l-għalf li tikber ħafna f’ċerti Stati Membri u li għandha rwol sinifikanti fit-titjib tal-kwalità ta’ l-għalf għall-annimali fl-irziezet.
(2)
Attwalment din l-ispeċi mhix koperta minn regoli uniformi dwar iċ-ċertifikazzjoni taż-żerriegħa taħt id-Direttiva 66/401/KEE u għalhekk iż-żerriegħa rilevanti ma tistax tibbenefika minn ċirkolazzjoni ħielsa.
(3)
Minħabba li tissodisfa l-kundizzjonijiet għaċ-ċertifikazzjoni rilevanti kollha, l-ispeċi Galega orientalis Lam. għandha għalhekk tiġi inkluża fil-lista fid-Direttiva 66/401/KEE.
(4)
Il-miżuri pprovduti f’din id-Direttiva huma skond l-opinjoni tal-Kumitat Permanenti għaż-Żrieragħ u l-Materjal ta’ Propagazzjoni għall-Agrikoltura, l-Ortikoltura u l-Forestrija,
ADOTTAT DIN ID-DIRETTIVA:
Artikolu 1
Id-Direttiva 66/401/KEE hija emendata kif ġej:
(1)
Fl-Artikolu 2(1)(A)(b), l-annotazzjoni li ġejja tiddaħħal bejn l-intestatura “Leguminosae” u “Hedysarum coronarium L. Sulla”:
“Galega orientalis Lam. fodder galega”;
(2)
Fl-Artikolu 3(1), l-annotazzjoni li ġejja tiddaħħal bejn “Festuca rubra L. x Festulolium” u “Lolium multiflorum Lam.”:
“Galega orientalis Lam. fodder galega”;
(3)
L-Annessi II u III huma emendati kif stipulat fl-Anness ta’ din id-Direttiva.
Artikolu 2
Traspożizzjoni
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva sa mhux aktar tard mill-31 ta’ Diċembru 2008. Huma għandhom jikkomunikaw minnufih lill-Kummissjoni t-test ta’ dawn id-dispożizzjonijiet u t-tabella ta’ korrelazzjoni bejn dawn id-dispożizzjonijiet u din id-Direttiva.
Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati b’din ir-referenza meta jiġu ppubblikati uffiċjalment. L-Istati Membri għandhom jistabbilixxu kif għandha ssir referenza bħal din.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussell, 13 ta’ Diċembru 2007.